Adjunkhoof by landdroshof doodgesteekDie ingang van die hof waar die voorval plaasgevind het. Foto: Verskaf ŉ 46-jarige beskuldigde is Vrydag vermoedelik uit weerwraak by ŉ landdroshof in Limpopo doodgesteek. Brig. Motlafela Mojapelo, polisiewoordvoerder, het gesê die voorval het by die Lenyenye-landdroshof buite Tzaneen plaasgevind. “Die oorledene is ŉ adjunkskoolhoof en moes in die hof verskyn in verband met ŉ beweerde aanrandingsaak. Hy was in die hof en het gevra om verskoon te word sodat hy sy regsverteenwoordiger kan bel aangesien sy prokureur toe nie in die hof was nie,” het Mojapelo gesê. Die oorledene is intussen geïdentifiseer as Shai Mapampole Hendrick. Hy was adjunkhoof van die Banareng Primary School. “Die man is deur ŉ 36-jarige man by die ingang van die hofkamer met ŉ skerp voorwerp gesteek, net toe hy die oproep wou maak. Die blyk dat die voorval ŉ wraakaanval was.” Die adjunkhoof het ná die aanval teruggeloop in die hof en deurgeloop na die landdros se kantoor, waar hy ineengestort en gesterf het. Die 36-jarige man is dadelik in hegtenis geneem op aanklag van moord. Hy moet Maandag in die hof verskyn.